Εζέν Ιζαμπέ

Ο **Εζέν Ιζαμπέ** (γαλλικά: Eugène Isabey), πλήρες όνομα Εζέν Λουί Γκαμπριέλ Ιζαμπέ, 1803 - 1886, ήταν Γάλλος ζωγράφος και λιθογράφος της ρομαντικής περιόδου της γαλλικής τέχνης του 19ου αιώνα. 

Ήταν γιος του ζωγράφου Ζαν-Μπατίστ Ιζαμπέ και είναι γνωστός κυρίως για τις θαλασσογραφίες του με ναυάγια, ιστορικούς πίνακες, τοπιογραφίες και ρωπογραφίες.

## Βιογραφικά στοιχεία
Ο Εζέν Ιζαμπέ γεννήθηκε στις 22 Ιουλίου 1803 στο Παρίσι και ήταν γιος του Ζαν-Μπατίστ Ιζαμπέ, πολύ γνωστού ζωγράφου που απολάμβανε την προστασία της αυτοκρατορικής οικογένειας. Αρχικά, ήθελε να γίνει ναυτικός, αλλά ο πατέρας του επέμενε να σπουδάσει ζωγραφική και να ακολουθήσει καλλιτεχνική σταδιοδρομία.

Αφού σπούδασε με τον πατέρα του και μελέτησε και αντέγραψε πίνακες παλαιών δασκάλων στο Λούβρο, από το 1824 εγκαταστάθηκε στη Νορμανδία, αρχικά στην Ονφλέρ, όπου μοιράζονταν ένα εργαστήριο με τον τοπιογράφο Ξαβιέ Λεπρένς, και στη συνέχεια το 1826 μετακόμισε στο Σαιν-Σιμεόν, μετά τον πρόωρο θάνατο του Λεπρένς. Την επόμενη χρονιά, έστειλε μερικά έργα του στο Σαλόν για την πρώτη του επίσημη έκθεση.

Το 1831 επιλέχθηκε να συνοδεύσει μια διπλωματική αποστολή στο Μαρόκο, με επικεφαλής τον κόμη ντε Μορνέ, αλλά αρνήθηκε. Μόλις είχε επιστρέψει από ένα σύντομο ταξίδι στο Αλγέρι, όπου, ως επίσημος ζωγράφος, είχε φιλοτεχνήσει σκηνές της εκστρατείας του Βασιλικού Ναυτικού, και ανησυχούσε καθώς η κατάσταση εκεί ήταν ακόμη πολύ άστατη για να επιχειρήσει μακρά διαμονή. Στη θέση του πήγε ο φίλος του Ευγένιος Ντελακρουά, ο οποίος δημιούργησε πάνω από 100 έργα που σήμερα θεωρούνται κλασικά του Οριενταλισμού.

Λίγο αργότερα, ο Ιζαμπέ έγινε αυλικός ζωγράφος του βασιλιά Λουδοβίκου Φιλίππου και το 1832 ονομάστηκε Ιππότης της Λεγεώνας της Τιμής. Ένας από τους πιο γνωστούς πίνακές του έγινε κατά τη διάρκεια αυτής της περιόδου, το 1840, που απεικονίζει την επιστροφή των λειψάνων του Ναπολέοντα από την Αγία Ελένη, στη φρεγάτα Μπελ Πουλ.

Ανάμεσα στα έργα του υπάρχουν ιστορικοί πίνακες, τοπιογραφίες και ρωπογραφίες, αλλά ασχολήθηκε επίσης με τη θαλασσογραφία και φιλοτέχνησε πολυάριθμους πίνακες που απεικονίζουν καταιγίδες και ναυάγια, αντανακλώντας πιθανώς το παλιό του ματαιωμένο όνειρο να γίνει ναυτικός. Κατά τη διάρκεια μιας σύντομης παραμονής του στην Αγγλία, είναι γνωστό ότι μελέτησε τα έργα του Ουίλλιαμ Τέρνερ. Ήταν ιδιαίτερα επιδέξιος στο να αποδίδει λεπτές αποχρώσεις σε πιο σκούρα χρώματα. 

Στο εργαστήριό του είχε πολλούς μαθητές, μεταξύ των οποίων τους θαλασσογράφους Εζέν Μπουντέν, Γιόχαν Γιόνγκιντ και Ντυράν-Μπραζέ. Στα τελευταία του χρόνια, ο Ιζαμπέ εγκατέλειψε την ελαιογραφία για να αφοσιωθεί στην ακουαρέλα και τα χρώματα γκουάς, εργαζόμενος σε εξωτερικούς χώρους. Οι ακουαρέλες του προαναγγέλλουν τον ιμπρεσιονισμό, τόσο στην τεχνοτροπία όσο και στα μέρη της Νορμανδίας και της Βρετάνης που απεικόνισε. Το 1862, ο Κλωντ Μονέ τον επισκέφθηκε στο σπίτι του στην Ονφλέρ.

Ο Εζέν Ιζαμπέ πέθανε στις 25 Απριλίου 1886 στο Μοντεβρέν, κοντά στο Παρίσι, όπου ένα σχολείο φέρει το όνομά του προς τιμήν του.

## Επιλογή έργων

Αρχείο:Eugène_Isabey_-_Schiffbruch_an_einer_felsigen_Küste_-_2840_-_Staatliche_Kunsthalle_Karlsruhe.jpg|Ναυάγιο σε βραχώδη ακτή, 1837, Δημοτικό μουσείο Καρλσρούης
Αρχείο:Eugene_Isabey_-_Hurricane_before_Saint_Malo.jpg|Τυφώνας στο Σαιν-Μαλό, 1860
Αρχείο:Repatriación de las cenizas de Napoleón a bordo de la Belle Poule, por Eugène Isabey.jpg|*Η επιστροφή των λειψάνων του [[Ναπολέων Α΄|Ναπολέοντα]] από την [[Αγία Ελένη, Ασενσιόν και Τριστάν ντα Κούνια|Αγία Ελένη]] στη [[φρεγάτα]] Μπελ Πουλ*, 1842
Αρχείο:Le naufrage de l'Emily-Eugène Isabey mg 8261.jpg|*Το ναυάγιο του πλοίου Εμιλί*, 1865, Νάντη
Αρχείο:Eugène Isabey - After the Storm - Walters 3763.jpg|*Μετά την καταιγίδα*, 1844, Βαλτιμόρη
Αρχείο:Vue du port de Boulogne, Isabey Eugène, 1843.jpg|Άποψη του λιμανιού της Βουλώνης, 1843
Αρχείο:Eugène Isabey Schmuggler am Strand.jpg|*Λαθρέμποροι στην παραλία*, 1886
Αρχείο:Eugène Isabey - Louis XIV Entering Paris - WGA11863.jpg|*Ο [[Λουδοβίκος ΙΔ΄ της Γαλλίας|Λουδοβίκος ΙΔ΄]] εισέρχεται στο Παρίσι*, 1830
Αρχείο:Defending the Chateâu-Eugène Isabey.jpg|*Υπεράσπιση του κάστρου*, 1868
Αρχείο:Eugene Isabey - Beach at Low Tide.jpg|*Ακρογιαλιά με [[Παλίρροια|άμπωτη]]*, 1833
Αρχείο:Lille PdBA isabey cabinet alchimiste.JPG|*Το εργαστήριο του αλχημιστή*, 1845, Λιλ
Αρχείο:Eugène Isabey Marktszene in einer Stadt.jpg|*Σκηνή αγοράς σε πόλη* 
Αρχείο:Maisons d'une rue de Vitré Eugène Isabey 1803-1886 musée du Louvre.JPG|*Σπίτια σε δρόμο του [[Βιτρέ (Ιλ-ε-Βιλαίν)|Βιτρέ]],* Μουσείο Καλών Τεχνών του Καμπέρ
Αρχείο:Eugène Isabey - The Letter.jpg|*Το γράμμα*, 1862


## Παραπομπές


## Εξωτερικοί σύνδεσμοι

* Έργα του Εζέν Ιζαμπέ στο youtube

Κατηγορία:Γάλλοι ζωγράφοι του 19ου αιώνα
Κατηγορία:Ρομαντικοί ζωγράφοι